อย. แนะวิธีการเลือกซื้อเจลแอลกอฮอล์ล้างมือที่ปลอดภัย ไม่ปลอม เพื่อช่วยป้องกันความเสี่ยงจากโรคโควิด-19
อย. แนะวิธีการเลือกซื้อเจลแอลกอฮอล์ล้างมือที่ปลอดภัย ไม่ปลอม เพื่อช่วยป้องกันความเสี่ยงจากโรคโควิด-19 ภญ.สุภัทรา บุญเสริม รองเลขาธิการคณะกรรมการอาหารและยา เปิดเผยว่า จากการแพร่ระบาดของโรคโควิด-19 หนึ่งในวิธีปฏิบัติที่ช่วยป้องกันความเสี่ยงรับเชื้อโคโรนา 2019 ที่มีประสิทธิภาพคือ การล้างมือบ่อยๆ ซึ่งในบางแห่งอาจไม่สะดวกล้างมือด้วยน้ำและสบู่ จึงมีเจลแอลกอฮอล์เป็นทางเลือกที่ประชาชนนิยมหาซื้อและมีขายจากหลายแหล่งขณะนี้ แต่ยังพบปัญหาผลิตภัณฑ์ปลอม ปริมาณแอลกอฮอล์ไม่ถึง 70% ที่จะมีประสิทธิภาพฆ่าเชื้อได้ สำนักงานคณะกรรมการอาหารและยา (อย.) จึงขอแนะนำวิธีการเลือกซื้อเจลแอลกอฮอล์ ให้มั่นใจว่าได้ของมีประสิทธิภาพ ไม่ปลอม ดูได้จากฉลาก ที่ตั้งผลิตภัณฑ์ต้องมีข้อความแสดงให้เห็นชัดเจน ทั้งชื่อผลิตภัณฑ์ ชื่อทางการค้า ประเภท หรือชนิดของผลิตภัณฑ์ ชื่อของสารทุกชนิดที่ใช้เป็นส่วนผสม วิธีใช้ ชื่อและที่ตั้งของผู้ผลิต ปริมาณสุทธิ ครั้งที่ผลิต เดือนปีที่ผลิตและหมดอายุ คำเตือน และเลขที่ใบรับจดแจ้ง ที่สามารถใช้ไปตรวจทางเว็บไซต์ อย. www.fda.moph.go.th หัวข้อ “ตรวจสอบผลิตภัณฑ์” ซึ่งในรายละเอียดการจดแจ้งเครื่องสำอางต้องแสดงเป็นประเภทผลิตภัณฑ์ทำความสะอาดผิวกาย รูปแบบใช้แล้วไม่ล้างออก หรือผลิตภัณฑ์แอลกอฮอล์เพื่อสุขอนามัยสำหรับมือ ควรสังเกตที่ตัวผลิตภัณฑ์ด้วยว่าต้องใช้บรรจุภัณฑ์ปิดสนิท ไม่เกิดการแยกชั้น เปลี่ยนสี จับเป็นก้อน หรือตกตะกอน เมื่อเปิดใช้จะมีกลิ่นเฉพาะของแอลกอฮอล์ การเก็บเจลแอลกอฮอล์ล้างมือต้องระวัง อย่าวางเจลใกล้ความร้อนหรือเปลวไฟ เพราะแอลกอฮอล์ติดไฟง่าย และเพื่อประสิทธิภาพในการทำความสะอาด ควรลูบให้ทั่วฝ่ามือและนิ้วมือ ทิ้งไว้ 20 - 30 วินาที จนแอลกอฮอล์แห้ง หากรู้สึกว่าผิวแห้ง สามารถใช้ร่วมกับครีมบำรุงผิวได้